**Iepirkuma procedūras**

**„Komandējumu pakalpojumu nodrošināšana Jaunatnes starptautisko programmu aģentūras vajadzībām”**

**identifikācijas Nr. JSPA 2015/10**

**NOLIKUMS**

**1. Iepirkuma priekšmets**

**Komandējumu pakalpojumu nodrošināšana Jaunatnes starptautisko programmu aģentūras vajadzībām**

**2. Iepirkuma identifikācijas numurs**

Nr.JSPA2015/10

**3. Pasūtītājs**

3.1. Jaunatnes starptautisko programmu aģentūra, NMR Nr.90001825883, adrese: Mūkusalas iela 41, Rīga, LV-1004, tālrunis 67358071; e-pasts: info@jaunatne.gov.lv; tīmekļa vietne: [www.jaunatne.gov.lv](http://www.jaunatne.gov.lv).

3.2. Kontaktpersona: Rita Kukliča, tālrunis 67356255, e-pasts: rita.kuklica@jaunatne.gov.lv.

**4. Iepirkuma procedūra, paredzamā Līguma summa, līguma termiņš, vieta un vispārīgie nosacījumi.**

4.1. Iepirkuma priekšmets atbilstoši CPV klasifikatoram ir CPV: 79997000-9.

4.2. Iepirkumu organizē, piemērojot Publisko iepirkumu likuma 8.panta septīto daļu un paredzamā kopējā līguma summa – līdz 300 000,00 EUR bez PVN.

4.3. Paredzamais līguma termiņš: no līguma noslēgšanas līdz 2016.gada 31.decembrim.

4.4. Pretendentam piedāvājums jāiesniedz par visu iepirkuma priekšmetu.

4.5. Pretendents var iesniegt tikai vienu piedāvājuma variantu.

**5. Informācijas apmaiņa un papildu informācijas sniegšana, iespējas iepazīties ar nolikumu**

5.1. Iepirkuma dokumentācija ir pieejama Pasūtītāja tīmekļa vietnē [www.jaunatne.gov.lv](http://www.jaunatne.gov.lv) sadaļā „Par mums” apakšsadaļā „Iepirkumi”.

5.2. Ieinteresētajiem pretendentiem ir tiesības prasīt papildu informāciju par iepirkumu, tajā skaitā, prasīt paskaidrojumus par nolikumu. Šie pieprasījumi iesniedzami rakstveidā Mūkusalas iela 41 (2.stāvs), Rīga, LV-1004 vai iesūtāmi nolikumā norādītajai kontaktpersonai elektroniska dokumenta veidā.

5.3. Pretendenti var iepazīties ar nolikumu Mūkusalas ielā 41, Rīgā, LV-1004 līdz nolikuma 6.1.punktā norādītajam piedāvājumu iesniegšanas brīdim darba dienās no plkst. 8:30 līdz 17:00, iepriekš piesakoties pa tālruni 67356255.

5.4. Pasūtītāja iepirkuma komisijas sagatavotās atbildes tiek nosūtītas pretendentam, kas uzdevis jautājumu, kā arī vienlaikus Pasūtītāja kontaktpersona ievieto šo informāciju Pasūtītāja tīmekļa vietnē: [www.jaunatne.gov.lv](http://www.jaunatne.gov.lv), norādot arī uzdoto jautājumu.

**6. Piedāvājuma iesniegšanas laiks un vieta**

6.1. Pretendenti piedāvājumus var iesniegt līdz **2015.gada 23.aprīlim, plkst.10.00.**

6.2. Piedāvājumam jābūt piegādātam Pasūtītājam Mūkusalas ielā 41, Rīgā, LV-1004, līdz Nolikuma 6.1.apakšpunktā noteiktajam termiņam personīgi vai pasta sūtījumā. Pasta sūtījumam jābūt nogādātam šajā punktā norādītajā adresē līdz augstākminētajam termiņam.

6.3.Piedāvājumus, kuri saņemti pēc Nolikuma 6.1. apakšpunktā norādītā iesniegšanas termiņa beigām, Pasūtītāja atbildīgā persona reģistrē un marķē ar atzīmi „NOKAVĒTS”, un piedāvājumu neatvērtā veidā atdod vai nosūta atpakaļ iesniedzējam.

6.4. Pretendents var atsaukt vai mainīt savu piedāvājumu līdz nolikuma 6.1. apakšpunktā noteiktā termiņa beigām. Piedāvājuma atsaukšanai ir bezierunu raksturs un tā izslēdz pretendentu no tālākas līdzdalības iepirkuma procedūrā. Piedāvājuma mainīšanas gadījumā par piedāvājuma iesniegšanas laiku tiks uzskatīts atkārtotā piedāvājuma iesniegšanas brīdis.

6.5. Pēc piedāvājumu iesniegšanas termiņa beigām pretendents savu piedāvājumu nevar grozīt.

6.6. Pretendents, iesniedzot piedāvājumu, var pieprasīt no atbildīgās personas apliecinājumu tam, ka piedāvājums saņemts (ar norādi par piedāvājuma saņemšanas laiku).

**7. Piedāvājumu noformēšanas kārtība**

7.1. Pretendents sagatavo un iesniedz piedāvājumu saskaņā ar Nolikumā izvirzītajām prasībām.

7.2. Piedāvājuma dokumentus izstrādā atbilstoši Ministru kabineta 28.09.2010. noteikumu Nr. 916 „Dokumentu izstrādāšanas un noformēšanas kārtība” prasībām.

7.3. Piedāvājuma dokumentiem jābūt sagatavotiem latviešu valodā, skaidri salasāmiem, lai izvairītos no jebkādām šaubām un pārpratumiem, kas attiecas uz vārdiem un skaitļiem, bez iestarpinājumiem, dzēsumiem, svītrojumiem, labojumiem vai matemātiskām kļūdām. Ja labojumi ir izdarīti, tiem jābūt atrunātiem normatīvajos aktos noteiktajā kārtībā.

7.4. Svešvalodā sagatavotiem piedāvājuma dokumentiem jāpievieno Pretendenta paraksta tiesīgas personas apliecināts tulkojums latviešu valodā. Pretendents ir tiesīgs visu tā piedāvājumā esošo dokumentu atvasinājumu un tulkojuma pareizību apliecināt ar vienu apliecinājumu.

7.5. Piedāvājuma dokumentiem jābūt cauršūtiem (caurauklotiem), tā lai dokumentu lapas nebūtu iespējams atdalīt, lapām jābūt sanumurētām atbilstoši pievienotajam satura rādītājam. Uz pēdējās lapas aizmugures caurauklošanai izmantojamai auklai jābūt nostiprinātai ar pārlīmētu lapu, uz kuras norādīts cauraukloto lapu skaits un kas tiek apstiprināts ar Pretendenta paraksta tiesīgas personas parakstu.

7.6. Piedāvājums iesniedzams aizlīmētā iepakojumā, uz kura jānorāda:

7.6.1. Pasūtītāja nosaukumu un juridisko adresi.

7.6.2. Pretendenta nosaukumu un juridisko adresi.

7.6.3. Atzīmi:

**„Piedāvājums iepirkumam**

***„*Komandējumu pakalpojumu nodrošināšana Jaunatnes starptautisko programmu aģentūras vajadzībām”**

***identifikācijas Nr. JSPA2015/10***

***Neatvērt līdz 2015.gada 23.aprīlim, plkst.10.00.”***

7.7. Pretendentam ir jāiesniedz 1 (viens) piedāvājuma eksemplārs.

7.8. Iesniedzot piedāvājumu, Pretendents pilnībā atzīst visus Nolikumā ietvertos nosacījumus.

7.9. Piedāvājuma dokumentus paraksta Pretendenta pārstāvis, kuram ir šādas tiesības.

7.10. Ja piedāvājumu iesniedz personu grupa, piedāvājuma pieteikumu un citus dokumentus paraksta personu apvienības pilnvarotais pārstāvis.

7.11. Ja komisijai rodas šaubas par piedāvājumā iesniegtā dokumenta kopijas autentiskumu, tā pieprasa, lai Pretendents uzrāda dokumenta oriģinālu.

**8. Pretendentu atlases prasības**

8.1. Pretendents var būt fiziskā vai juridiskā persona, šādu personu apvienība jebkurā to kombinācijā, kas attiecīgi piedāvā sniegt Pakalpojumu un kurš ir iesniedzis piedāvājumu.

8.2. Pretendents ir reģistrēts atbilstoši Latvijas Republikas vai ārvalstu normatīvo aktu prasībām. Ja piedāvājumu iesniedz personu apvienība un uz piedāvājuma iesniegšanas brīdi tā nav reģistrēta kā personu apvienība, piedāvājumā ir jāiesniedz apliecinājums par apņemšanos uz līguma parakstīšanas brīdi izveidot personu apvienību, kas būs solidāri atbildīga par līguma izpildi.

8.3. Pretendentam ir pieredze vismaz 2 līdzīga rakstura pakalpojumu nodrošināšanā 3 iepriekšējos gados.

8.4. Pretendents ir Latvijas Tūrisma Aģentu Asociācijas (ALTA) biedrs.

8.5. Pretendenta kopējais finanšu apgrozījums iepriekšējo trīs (2012.; 2013. un 2014.gads) gadu laikā ir vismaz 70 000 *euro*.

8.6. Pretendents atbilstoši Ministru kabineta 2010.gada 13.aprīļa noteikumiem Nr.353 „*Noteikumi par tūrisma operatora, tūrisma aģenta un klienta tiesībām un pienākumiem, kompleksa tūrisma pakalpojuma sagatavošanas un īstenošanas kārtību, klientam sniedzamo informāciju un naudas drošības garantijas iemaksas kārtību*” ir reģistrēts tūrisma aģentu un tūrisma operatoru datu bāzē.

8.7. Attiecībā uz Pretendentu, nav iestājies neviens no minētajiem apstākļiem:

8.7.1. pasludināts Pretendenta maksātnespējas process (izņemot gadījumu, kad maksātnespējas procesā tiek piemērota sanācija vai cits līdzīga veida pasākumu kopums, kas vērsts uz parādnieka iespējamā bankrota novēršanu un maksātspējas atjaunošanu), apturēta vai pārtraukta tā saimnieciskā darbība, uzsākta tiesvedība par tā bankrotu vai tas tiek likvidēts;

 8.7.2. Pretendentam Latvijā vai valstī, kurā tas reģistrēts vai kurā atrodas tā pastāvīgā dzīvesvieta, ir nodokļu parādi, tajā skaitā valsts sociālās apdrošināšanas obligāto iemaksu parādi, kas kopsummā kādā no valstīm pārsniedz 150 *euro.*

**9. Pretendentam piedāvājumā ir jāiesniedz šādi dokumenti**

9.1. Pretendenta pieteikums (Nolikuma 1. pielikums).

9.2. Ja Pretendents ir reģistrēts ārvalstīs, tad Pretendents iesniedz līdzvērtīgas komercdarbību reģistrējošas iestādes ārvalstīs izsniegtu reģistrācijas apliecības kopiju vai citas ārvalstu institūcijas izsniegtu izziņas/apliecības kopiju.

9.3. Pilnvara (vai cits dokuments), kas apliecina piedāvājumu parakstījušās personas tiesības uzņemties saistības Pretendenta vārdā.

9.4. Rakstisku informāciju, ka Pretendentam ir pieredze vismaz 2 līdzīga rakstura pakalpojumu nodrošināšanā 3 iepriekšējos gados.

9.5. Vismaz 2 (divas) rakstveida pozitīvās atsauksmes no pretendenta klientiem (pasūtītājiem) par pretendenta iepriekšējās pieredzes esamību komandējumu braucienu nodrošināšanā.

9.6. Latvijas Tūrisma Aģentu Asociācijas (ALTA) izsniegta dokumenta, kas apliecina, ka Pretendents ir ALTA biedrs, apliecināta kopija.

9.7. Pretendenta apliecinājums, ka Pretendents ir reģistrēts tūrisma aģentu un tūrisma operatoru datu bāzē saskaņā ar Ministru kabineta 2010.gada 13.aprīļa noteikumiem Nr. 353 “*Noteikumi par tūrisma operatora, tūrisma aģenta un klienta tiesībām un pienākumiem, kompleksa tūrisma pakalpojuma sagatavošanas un īstenošanas kārtību, klientam sniedzamo informāciju un naudas drošības garantijas iemaksas kārtību*”. Ja ārvalstī, kurā ārvalstu pretendents reģistrēts, nav noteiktas prasības reģistrēties tūrisma aģentu tūrisma operatoru datu bāzē, pretendents iesniedz rakstveida apliecinājumu par šādu prasību neesamību

9.8. Pretendenta apliecinājumu par tā finanšu apgrozījumu katrā norādītajā gadā apliecinot nolikuma 8.5.punkta izpildi.

9.9. Tehnisko piedāvājumu, kuram pilnībā jāatbilst nolikuma Tehniskajai specifikācijai, (Tehniskā piedāvājuma formai) (Pielikums Nr.2).

9.10. Finanšu piedāvājumu atbilstoši Finanšu piedāvājuma formai (Pielikums Nr.3).

**10. Piedāvājuma vērtēšana un lēmuma pieņemšana**

10.1. Iepirkumu komisija izvērtē pretendenta piedāvājuma atbilstību noformējuma prasībām (nolikuma 7.punkts). Neatbilstoši piedāvājumi no tālākas vērtēšanas tiks izslēgti.

10.2. Iepirkumu komisija izvērtē pretendenta piedāvājuma atbilstību atlases prasībām (nolikuma 8.punkts). Neatbilstoši piedāvājumi no tālākas vērtēšanas tiks izslēgti.

10.3. No prasībām atbilstošajiem piedāvājumiem iepirkuma komisija nosaka saimnieciski visizdevīgāko piedāvājumu, pamatojoties uz šādiem kritērijiem:

|  |  |
| --- | --- |
| **Vērtēšanas kritēriji** | **Maksimālais punktu skaits** |
| Visu Tehniskā specifikācijā minēto transporta veidu biļešu rezervēšanas laiks (max. 24 stundas no pasūtījuma izdarīšanas) | 15 |
| Viesnīcu rezervācijas laiks (max. 24 stundas no pasūtījuma izdarīšanas) | 15 |
| Dokumentu piegādes laiks Pasūtītājam (Mūkusalas iela 41, Rīga) (max. 48 stundas no pasūtījuma izdarīšanas) | 15 |
| Cena (atbilstoši Finanšu piedāvājuma kopējai summai) | 55 |
| Kopā | 100 |

1. Kritērijā „Visu Tehniskā specifikācijā minēto transporta veidu biļešu rezervēšanas laiks” piedāvājumam ar mazāko rezervēšanas laiku tiks piešķirts maksimālais punktu skaits (15), bet pārējiem piedāvājumiem punkti tiks aprēķināti proporcionāli:

 Iegūtais punktu skaits = (A/B) x C

A= Mazākais rezervēšanas laiks

B= Vērtējamā pretendenta rezervēšanas laiks

C= Kritērija maksimālais punktu skaits

2. Kritērijā „Viesnīcu rezervācijas laiks” piedāvājumam ar mazāko rezervēšanas laiku tiks

piešķirts maksimālais punktu skaits (15), bet pārējiem piedāvājumiem punkti tiks

aprēķināti proporcionāli:

Iegūtais punktu skaits = (A/B) x C

A= Mazākais rezervēšanas laiks

B= Vērtējamā pretendenta rezervēšanas laiks

C= Kritērija maksimālais punktu skaits

3. Kritērijā „Dokumentu piegādes laiks” piedāvājumam ar mazāko piegādes laiku tiks

piešķirts maksimālais punktu skaits (15), bet pārējiem piedāvājumiem punkti tiks aprēķināti proporcionāli:

Iegūtais punktu skaits = (A/B) x C

A= Mazākais piegādes laiks

B= Vērtējamā pretendenta piegādes laiks

C= Kritērija maksimālais punktu skaits

4. Kritērijā „Cena” Vērtēšana tiek veikta, pamatojoties uz Pretendenta piedāvājumā sniegto informāciju atbilstoši Nolikuma 3.pielikuma tabulai.

Piešķiramo punktu skaitu aprēķina saskaņā ar šādiem kritērijiem:

0,00 *euro -* 55 punkti

0,01 - 0,50 *euro* – 50 punkti

0,51-1,00 *euro* – 40 punkti

1,01-1,50 *euro* – 30 punkti

1,51-2,00 *euro* – 20 punkti

2,01-2,50 *euro* – 10 punkts

### 2,51 un vairāk *euro* – 0 punkti

10.4. Iepirkuma komisija izvēlas Pretendentu, kura piedāvājums atbilst nolikuma prasībām un ir ieguvis augstāko punktu skaitu.

10.5. Par komisijas pieņemto lēmumu visi pretendenti tiks informēti 3 (trīs) darba dienu laikā pēc lēmuma pieņemšanas.

**Pielikums Nr.1**

Iepirkuma „Komandējumu pakalpojumu

nodrošināšana Jaunatnes starptautisko programmu

 aģentūras vajadzībām” nolikumam

identifikācijas Nr. JSPA 2015/10

**PIETEIKUMs PAR PIEDALĪŠANOS IEPIRKUMĀ**

Ar šo pieteikuma vēstuli \_\_\_\_\_\_\_\_\_(Pretendenta nosaukums, reģistrācijas numurs, juridiskā adrese) \_\_\_\_\_\_, kura vārdā rīkojas \_\_\_\_\_\_ (pārstāvības pamats, vārds, uzvārds)\_\_\_\_\_\_\_, piesakās piedalīties iepirkumā „Komandējumu pakalpojumu nodrošināšana Jaunatnes starptautisko programmu aģentūras vajadzībām” (Iepirkuma identifikācijas Nr. JSPA2015/10).

Apliecinām, ka:

**1.** ***Pretendents*** apņemas veikt visus Tehniskajā specifikācijā norādīto pakalpojumu Tehniskajā specifikācijā norādītajā apjomā un termiņos;

**2.** ***Pretendents*** iepazinies ar iepirkuma „*Komandējumu pakalpojumu nodrošināšana Jaunatnes starptautisko programmu aģentūras vajadzībām*” (Iepirkuma identifikācijas Nr. JSPA2015/10) tehnisko specifikāciju un ka iesniegtais piedāvājums pilnībā atbilst visām tehniskās specifikācijas prasībām.

**3**. ***Pretendentam*** nav pasludināts maksātnespējas process (izņemot gadījumu, kad maksātnespējas procesā tiek piemērota sanācija vai cits līdzīga veida pasākumu kopums, kas vērsts uz parādnieka iespējamā bankrota novēršanu un maksātspējas atjaunošanu), apturēta vai pārtraukta tā saimnieciskā darbība, uzsākta tiesvedība par tā bankrotu vai tas tiek likvidēts;

**4. *Pretendentam*** nav nodokļu parādi, tajā skaitā valsts sociālās apdrošināšanas obligāto iemaksu parādi, kas kopsummā kādā no valstīm pārsniedz 150 *euro* visa mūsu piedāvājumā iekļautā informācija ir patiesa;

**5.** ***Pretendents*** ir novērtējis pakalpojuma apjomu un noteikti uzņemamies visus riskus, kuri saistīti ar nepareizu prognozēšanu vai nepilnīgu tehniskās specifikācijas izpratni;

**6.** ***Pretendents*** uzņemas visus izdevumus un riskus, kuri saistīti ar piedāvājuma sagatavošanu un noteikti atsakāmies no jebkurām prasībām pret Pasūtītāju šajā sakarā.

|  |  |
| --- | --- |
| Nosaukums: |  |
| Adrese:  |  |
| Reģistrācijas Nr.: |  |
| Tālrunis: |  |
| Fakss: |  |
| E-pasts: |  |
| Kontaktpersona: |  |
| Maksājumu rekvizīti |  |
| Banka, kods: |  |
| Konts:  |  |

Paraksts: Vārds, uzvārds:

Amats:

2015.gada

**Pielikums Nr.2**

Iepirkuma „Komandējumu pakalpojumu

nodrošināšana Jaunatnes starptautisko programmu

 aģentūras vajadzībām” nolikumam

identifikācijas Nr. JSPA 2015/10

**Tehniskā specifikācija**

**Pretendenta nosaukums**:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| **Nr.****p.k.** | **Pasūtītāja prasības** | **Pretendenta piedāvājums** |
| 1. | 1. Pasūtītājam nepieciešamie pakalpojumi:
	1. gaisa, sauszemes un ūdens transporta biļešu rezervēšana un piegāde;
	2. viesnīcu rezervēšana un viesnīcu pakalpojumu iegāde ārvalstīs;
	3. jebkura veida komandējuma programmas sastādīšana pēc Pasūtītāja vēlmēm;
	4. citu ar ārvalstu komandējumu saistīto dokumentu (piem. vīzu, apdrošināšanas) noformēšana (t.sk. piegāde);
	5. aviobiļešu, sauszemes un ūdens transporta biļešu iegāde Pasūtītāja darbiniekiem/ierēdņiem vai tā deleģētām personām.
 |   |
|  | **Biļetes** |  |
|  | Pretendents pēc Pasūtītāja pārstāvja pieprasījuma un norādījumiem nodrošina visa veida transporta (gaisa, sauszemes, sliežu un ūdens transporta) biļešu piedāvājumu un rezervāciju, iegādi, nepieciešamības gadījumā arī maiņu vai anulēšanu. Rezervācijas laiks (max. 24 stundas no pasūtījuma izdarīšanas). **Nepieciešams norādīt Pretendenta piedāvāto transporta biļešu rezervācijas laiku** |  |
|  | Pretendentam jānodrošina iespēja savienot dažāda veida transporta līdzekļu izmantošanu galamērķa sasniegšanai.  |  |
|  | Aviobiļetes jānodrošina lidošanai ekonomiskajā klasē. |  |
|  | Biļešu cenā ir jābūt iekļautiem visiem normatīvajos aktos paredzētajiem nodokļiem un nodevām, kā arī iespējamām atlaidēm un Pretendentam pieejamiem atvieglojumiem. Pasūtītājam ir tiesības pārbaudīt biļešu cenu atbilstību tiešā pakalpojuma sniedzēja noteiktajām biļešu cenām biļešu izpirkšanas brīdī, pieprasot Pretendentam iesniegt elektroniskās rezervēšanas sistēmas izdruku, kas pamato biļešu cenas atbilstību. Pretendentam ir pienākums pēc Pasūtītāja pieprasījuma šādu izdruku iesniegt. Ja Pasūtītājs konstatē Pretendenta piedāvāto cenu neatbilstību ar tiešā pakalpojumu sniedzēja uzrādītajām biļešu cenām, tad Pasūtītājs nesaskaņo Pretendenta apstrādāto pasūtījumu līdz brīdim, kamēr Pretendents piedāvā biļešu cenas par tiešā pakalpojumu sniedzēju biļešu cenām. |  |
|  | Pretendents saskaņā ar Pasūtītāja pieprasījumu nodrošina, ka aviobiļetes nav jāizpērk rezervēšanas brīdī, kā arī rezervāciju iespējams mainīt/atcelt/modificēt līdz izpirkšanas brīdim un pēc izpirkšanas (saskaņā ar aviokompāniju nosacījumiem). |  |
|  | Pretendents pakalpojumiem nodrošina ceļojumu biroja speciālās un/vai līgumcenas. |  |
|  | Pēc Pasūtītāja pieprasījuma jāgarantē rezervācija ar savu kredītkarti vai jāveic (avansa) pārskaitījums aviokompānijai, izsniedzot Pasūtītāja transporta biļeti. |  |
|  | Pretendentam jāpiedāvā biļetes ar izdevīgākajiem ceļošanas laikiem, izdevīgāko ceļošanas maršrutu un lētāko maksu Pasūtītāja izvēlētajā transporta veidā. Lai noteiktu Pasūtītājam izdevīgāko un lētāko biļešu iegādi, Pretendentam jāpiedāvā Pasūtītājam vairāki (vismaz trīs), atšķirīgi ceļojuma izbraukšanas un iebraukšanas laiki un maršruti par vienu komandējuma braucienu. |  |
|  | Transporta biļetes Pretendents piedāvā par tādu cenu, kādu piedāvā katra lidojuma noteiktā aviokompānija.  |  |
|  | Biļetes tiek pasūtītas 3-60 dienas pirms brauciena. Atsevišķos gadījumos biļetes var tikt pasūtītas dienu pirms izbraukšanas. |  |
|  | Pretendentam jānodrošina iespēja mainīt brauciena datumu, uz biļetes norādītās personas vārdu, uzvārdu, kā arī komandējuma atcelšanas gadījumā jāparedz iespēja atmaksāt Pasūtītāja iztērētos līdzekļus atbilstoši attiecīgo pārvadājumu pakalpojumu sniedzēju nosacījumiem 10 darba dienu laikā. |  |
|  | Pretendentam laikus jāinformē Pasūtītājs par lidojumu grafiku izmaiņām, atceltiem reisiem, streikiem u.c. apstākļiem, kas var ietekmēt pasūtītāja plānotā brauciena īstenošanu, un nepieciešamības gadījumā palīdz pārplānot braucienu. |  |
|  | **Viesnīcas** |  |
| 14. | Pretendents veic viesnīcu rezervāciju izmantojot kādu no elektroniskajām globālās rezervēšanas sistēmām.  |  |
| 15. | Pēc Pasūtītāja pieprasījuma Pretendentam jārezervē viesnīcas ārvalstīs, iepriekš ar Pasūtītāju saskaņojot viesnīcas izvēli un cenu. Pretendentam jāpiedāvā Pasūtītāja pārstāvja izmitināšana viesnīcā, kas atrodas maksimāli tuvu komandējuma galamērķim vai arī ir jābūt ērtai sabiedriskā transporta satiksmei no viesnīcas līdz pasākuma vietai. Lai izvēlētos pasūtītājam izdevīgāko un lētāko viesnīcu, Pretendentam jāpiedāvā vairāku viesnīcu piedāvājumi vienā komandējuma vietā. Pretendents informē par viesnīcas piedāvātajiem pakalpojumiem, uzvedības noteikumiem viesnīcā, sniedz informāciju par epidemioloģisko situāciju ieceļojošajā valstī, ieceļošanai obligātām un rekomendējošām vakcīnām, streikiem, nacionālo un ārzemju robežsardzes un muitas kontroles prasībām, starptautisko pasažieru pārvadājumu noteikumiem, bagāžas pārvadāšanas kārtību, nepieciešamo pases derīguma termiņu atbilstoši brauciena (komandējuma) mērķa valstij un citu informāciju.Viesnīcu rezervācijas laiks (max. 24 stundas no pasūtījuma izdarīšanas). **Nepieciešams norādīt Pretendenta piedāvāto viesnīcas rezervācijas laiku** |  |
| 16. | Rezervētajām viesnīcām ir jāatbilst vismaz 3 zvaigžņu kategorijai. |  |
| 17. | Veicot viesnīcas rezervēšanu, viesnīcas maksa un Pretendenta uzcenojums par pakalpojumu nedrīkst pārsniegt 2010.gada 12.oktobra Ministru kabineta noteikumiem Nr.969 „Kārtība, kādā atlīdzināmi ar komandējumiem saistītie izdevumi” noteiktās izdevumu diennakts normas, ja vien Pretendents un Pasūtītājs nav vienojušies savādāk. |  |
| 18. | Pretendentam jāgarantē viesnīcas rezervācija un iespēja Pasūtītājam veikt apmaksu uz vietas viesnīcā, ja Pasūtītājs, pasūtot konkrēto pakalpojumu, īpaši norādījis, ka par viesnīcas pakalpojumiem norēķināsies bez Pretendenta kā pakalpojumu sniedzēja starpniecības. |  |
|  | **Vīzas** |  |
| 19. | Pretendentam jāinformē Pasūtītāja pārstāvis par vīzas (t.sk. tranzītvīzas) nepieciešamību konkrētajā valstī un jānodrošina vīzas saņemšana ne vēlāk kā 24 stundas pirms komandējuma sākuma datuma. |  |
| 20. | Pretendents pēc Pasūtītāja pārstāvja pieprasījuma un norādījumiem nodrošina vīzu (t.sk. tranzītvīzas) noformēšanu un piegādi. Par vīzu Pretendents maksā avansā saskaņā ar attiecīgās valsts noteikto maksu, kā arī veic samaksu par dokumentu nosūtīšanu pa pastu, ja vēstniecība atrodas ārpus Latvijas. |  |
| 21. | Pretendents nav atbildīgs par vīzas noformēšanu, ja attiecīgās valsts amatpersonas atsaka vīzu Pasūtītāja darbiniekam. |  |
|  | **Apdrošināšana** |  |
| 22. | Pretendents nodrošina polišu noformēšanu un izdošanu katram ceļojumam (komandējumam) individuāli, apdrošinot Ministru kabineta 12.10.2010. noteikumos Nr. 969 "Kārtība, kādā atlīdzināmi ar komandējumiem saistītie izdevumi" noteiktos riskus (t.sk., medicīniskie un transportēšanas izdevumi, nelaimes gadījums, bagāžas pazaudēšana, sabojāšana vai aizkavēšanās, ceļojuma apdrošināšanu, kas rodas reisu aizkavēšanās dēļ, civiltiesiskā atbildība, pases nozaudēšana vai zādzība, izdevumi, kas rodas neparedzētās situācijās), ja vien Pretendents un Pasūtītājs nav vienojušies citādāk. |  |
| 23. | Apdrošināšanas līgumam un apdrošināšanas polisei jābūt spēkā visā ceļojuma (komandējuma) laikā, iekļaujoties termiņos, kas biļetē norādīti kā izbraukšanas un atgriešanās datumi. |  |
| 24. | Apdrošināšanas prēmijai ir jāatbilst tiešā pakalpojuma sniedzēja noteiktajai apdrošināšanas prēmijai, piemērojot tiešā pakalpojumu sniedzēja piešķirtās atlaides un Pretendenta pieejamos atvieglojumus. |  |
| 25. | Pretendenta piedāvātajai apdrošināšanai Eiropas teritorijā jāparedz vismaz šādu risku apdrošināšana 1 personai diennaktī: medicīniskie izdevumi (tajā skaitā akūtas saslimšanas, nelaimes gadījuma un hroniskas saslimšanas saasinājuma rezultātā) ar apdrošinājuma summu vismaz EUR 70 000, iekļaujot arī nelaimes gadījuma izraisītu nāvi, paliekošu invaliditāti, ceļojuma pārtraukšanu, atcelšanu un aizkavēšanos, bagāžas apdrošināšanu (t.sk. bagāžas aizkavēšanās un nozaudēšana), transportēšanas izdevumi ar apdrošinājuma summu vismaz EUR 25 000), un civiltiesiskās atbildības apdrošināšanu ar apdrošinājuma summa vismaz EUR 10 000. Pasūtītāja pašrisks – 0%. |  |
| 26 | Pretendenta piedāvātajai apdrošināšanai Āzijas teritorijā jāparedz vismaz šādu risku apdrošināšana 1 personai diennaktī: medicīniskie izdevumi (tajā skaitā akūtas saslimšanas, nelaimes gadījuma un hroniskas saslimšanas saasinājuma rezultātā) ar apdrošinājuma summu vismaz EUR 70 000, iekļaujot arī nelaimes gadījuma izraisītu nāvi, paliekošu invaliditāti, ceļojuma pārtraukšanu, atcelšanu un aizkavēšanos, bagāžas apdrošināšanu (t.sk. bagāžas aizkavēšanās un nozaudēšana), transportēšanas izdevumi ar apdrošinājuma summu vismaz EUR 25 000), un civiltiesiskās atbildības apdrošināšanu ar apdrošinājuma summa vismaz EUR 10 000. Pasūtītāja pašrisks – 0%. |  |
| 27.  | Pretendenta piedāvātajai apdrošināšanai Krievijā jāparedz vismaz šādu risku apdrošināšana 1 personai diennaktī: medicīniskie izdevumi ar apdrošinājuma summu vismaz EUR 70 000, iekļaujot arī nelaimes gadījuma izraisītu nāvi ar apdrošinājuma summu vismaz EUR 10 000, bagāžas apdrošināšanu (t.sk. bagāžas aizkavēšanās un nozaudēšana), medicīnisko evakuāciju, un civiltiesiskās atbildības apdrošināšanu. Pasūtītāja pašrisks – 0%. |  |
|  | **Apkalpošana** |  |
| 28. | Pretendents veic visu Pasūtītāja izteikto pasūtījumu apstrādi 1 (vienas) darba dienas laikā (jānosūta piedāvājums ar izlidošanas/ielidošanas laikiem un cenām) pēc pasūtījuma saņemšanas vai arī termiņā, par kuru puses vienojas, norādot visizdevīgāko, pieprasījumam atbilstošo cenu. Pretendents informāciju par pakalpojumu nosūta uz savstarpēji saskaņotu e-pasta adresi. |  |
| 29. | Pretendents Pasūtītāja pasūtījumu piegādā elektroniski vai līdz Pasūtītājam (Mūkusalas iela 41, Rīga) bez maksas, bet ne vēlāk kā 2 (divas) darba dienas pirms biļetē norādītā komandējuma datuma, steidzamos gadījumos piegāde veicama 1 (vienas) stundas laikā. Pretendents garantē, ka pasūtījumam netiek pievienota vai iestrādāta nekāda veida reklāma, izņemot gadījumus, ja Pasūtītājs ir pieprasījis rezervēt zemo izmaksu aviokompāniju biļetes internetā. **Nepieciešams norādīt Pretendenta piedāvāto, oriģinālo dokumentu, piegādes laiku uz Mūkusalas iela 41, Rīga.** |  |
| 30. | Pretendents norāda atsevišķu telefona līniju, kuru Pasūtītājs bez traucējumiem var izmantot darba dienās no 9:00 līdz 17:00 un e-pasta adresi, kuru izmanto pakalpojuma pasūtīšanai, apstrādei un apstiprināšanai. Pretendents nodrošina atsevišķu kontaktpersonu, kura ir atbildīga par pakalpojumu un sniedz nepieciešamās konsultācijas, pretendents nodrošina pakalpojumu sniegšanu arī ārpus noteiktā darba laika. Pretendents nodrošina informāciju nekavējoties pēc pasūtītāja pieprasījuma. |  |
| 31. | Steidzamu jautājumu kārtošanā vai neatliekamas informācijas saņemšanai darbojas tālrunis 24 stundas diennaktī. |  |
| 32. | Pretendentam jānodrošina pakalpojumu sniegšana visā pasaulē. |  |
| 33. | Pretendents nodrošina Pasūtītājam sniegto pakalpojumu un to izmaksu uzskaiti un attiecīgu atskaišu bezmaksas sagatavošanu un iesniegšanu Pasūtītājam. |  |
| 34. | Pretendents nodrošina visas dokumentācijas par Pasūtītāja veiktajiem pasūtījumiem un to izpildes gaitu saglabāšanu un nepieejamību trešajām personām. |  |
|  | **Samaksas kārtība** |  |
| 35. | Par sniegto pakalpojumu Pasūtītājs veic 100% pēcapmaksu. Rēķini par sniegtajiem pakalpojumiem iesniedzami Pasūtītājam. Apmaksas termiņš nedrīkst būt īsāks par 20 (divdesmit) darba dienām no rēķina saņemšanas dienas. Rēķinā jābūt norādītiem maksātāja un pakalpojuma sniedzēja rekvizītiem, termiņš, līdz kuram jāveic apmaksa. Jānorāda personas vārds, uzvārds, aviobiļetes turp un atpakaļ datums, kā arī viesnīcas nosaukums un rezervēšanas nakšu skaits, ja tāda rezervēta. |  |
| 36. | Pretendents nodrošina tam uzticētās informācijas aizsardzību un konfidencialitāti. |  |

 **Pielikums Nr.3**

Iepirkuma „Komandējumu pakalpojumu

nodrošināšana Jaunatnes starptautisko programmu

 aģentūras vajadzībām” nolikumam

identifikācijas Nr. JSPA 2015/10

**FINANŠU PIEDĀVĀJUMS**

**Pretendenta nosaukums**:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| **Nr.p.k.** | **Pamatpakalpojumi** | **Pakalpojuma vienība** | **Starpniecības pakalpojumu****kopējās izmaksas****EUR bez PVN[[1]](#footnote-1)** |
| 1 | 2 | 3 | 4 |
| 1. | Aviobiļetes (turp un atpakaļ) rezervēšana, noformēšana un nosūtīšana/piegāde | 1 biļete |  |
| *1.1.* | *Aviobiļetes (turp un atpakaļ) rezervēšana, noformēšana un nosūtīšana/piegāde tiešajam reisam* | 1 biļete |  |
| *1.2.* | *Aviobiļetes (turp un atpakaļ) rezervēšana, noformēšana un nosūtīšana/piegāde lidojumam ar pārsēšanos* | 1 biļete |  |
| 2. | Autobusa biļetes rezervēšana, noformēšana un nosūtīšana/piegāde  | 1 biļete |  |
| 3. | Vilciena biļetes rezervēšana, noformēšana, nosūtīšana/piegāde | 1 biļete |  |
| 4. | Kuģa (prāmja) biļetes rezervēšana, noformēšana un nosūtīšana/piegāde | 1 biļete |  |
| 5. | Aviobiļetes maiņa un/vai anulēšana | 1 biļete |  |
| 6. | Autobusa, vilciena, kuģa (prāmja) biļetes maiņa un/vai anulēšana | 1 biļete |  |
| 7. | Viesnīcas rezervēšana, noformēšana un nosūtīšana/piegāde | 1 rezervācija  |  |
| 8. | Viesnīcas rezervācijas maiņa vai anulēšana | 1 rezervācija |  |
| 9. | Ceļojuma apdrošināšanas polises noformēšana  | 1 vienība |  |
| 10. | Vīzu noformēšana (neiekļaujot konsulāro nodevu) | 1 vienība |  |
| 11. | Brauciena apdrošināšanas izmaksas (Eiropa) | 1 pers./diennaktī |  |
| 12. | Brauciena apdrošināšanas izmaksas (Āzija) | 1 pers./diennaktī |  |
| 13. | Brauciena apdrošināšanas izmaksas (Krievija) | 1 pers./diennaktī |  |
|  | **Kopējās izmaksas bez PVN**  |  |
|  | **PVN 21%** |  |
|  | **Kopējās izmaksas ar PVN**  |  |

1. Starpniecības pakalpojuma maksa par vienas biļetes izdošanu (rezervēšanu, noformēšanu, nosūtīšanu) jānosaka neatkarīgi no lidojumu, pārbraucienu segmentu skaita.

2. Piedāvājuma cenā jābūt iekļautiem visiem nodokļiem un nodevām.

**3. Piedāvātās starpniecības pakalpojumu maksas tiks iekļautas līgumā.**

1. **Ja pretendenta starpniecības pakalpojumu izmaksa ir 0.00 *euro*, pretendentam piedāvājumā jāiesniedz skaidrojums un pamatojums par tā finanšu piedāvājumu.** [↑](#footnote-ref-1)